आधुनिक युग में आम चेतना और परिस्थितिगत यथार्थ लघुकथा के अत्यन्त अनुकूल है; इसीलिए हिन्दी–भाषा–भूभाग में लघुकथा का विकास और उसकी लोकप्रियता उत्तरोत्तर गतिमान है। पिछले पचास वर्षों में हिन्दी–लघुकथा ने न केवल अपने परिमाण का विस्तार किया है, बल्कि समर्पित एवं सचेत प्रतिभसम्पन्न लघुकथाकारों ने लघुकथा की गुणात्मक संवृद्धि का भी परिदर्शन कराया है। इस अवधि में सैंकड़ों लेखकों के एकल संग्रह,दर्जनों लघुकथाकारों के संपादित प्रतिनिधि संग्रह पुस्तकाकार प्रकाशित हुए हैं। विभिन्न दैनिक, साप्ताहिक, मासिक एवं अनियतकालीन पत्र–पत्रिकाओं में लघुकथा के प्रकाशन पर्याप्त संख्या में हो रहे हैं। विभिन्न एकल संग्रहों के लघुकथाकारों के प्राक्कथन–लेखकों एवं संकलित संकलनों के सुधी संपादकों ने लघुकथा के साहित्यशास्त्र के निर्माण में मह्त्त्वपूर्ण काम किया है। ‘अखिल भारतीय प्रगतिशील लघुकथा मंच’ के पिछले सम्मेलनों के अवसर पर सैद्धान्तिक आलेखों एवं व्यावहारिक समीक्षाओं तथा विभिन्न लघुकथा–संकलनों पर आयोजित विचार–गोष्ठियों ने लघुकथा के ऐतिहासिक विकास एवं सैद्धांतिक पक्षों पर प्रकाश डाला। कुछ पुस्तकें भी प्रकाशित हुई हैं। कुछ विश्वविद्यालयों में हिन्दी–लघुकथा पर पी–एच.डी, उपाधि एवं एस.फिल. के लिए महत्त्वपूर्ण शोध–कार्य भी हुए हैं। साहित्य–विधा के रूप में अपनी स्वीकृति के उपरांत आज लघुकथा का संघर्ष साहित्य की केन्द्रीय विधा के रूप में अपनी स्वीकृति के लिए अघोषित रूप से चल रहा है। इस सम्मेलन के माध्यम से हमारी अपील है कि सभी लघुकथाकार, लघुकथा के सुधी संपादक, चिन्तक एवं समीक्षक लघुकथा के इस संघर्ष में अपनी योग्यता, क्षमता एवं निष्ठा के साथ योगदान दें; क्योंकि यह अस्तित्व का नियामक संघर्ष है।